## Rješenje kojim se društvu Erste Bank Der Öesterreichischen Sparkassen AG, Beč, Austrija, odobrava objav­ljivanje ponude za preuzimanje javnog dioničkog društva Erste

### NN 48/2007 (14.5.2007.), Rješenje kojim se društvu Erste Bank Der Öesterreichischen Sparkassen AG, Beč, Austrija, odobrava objav­ljivanje ponude za preuzimanje javnog dioničkog društva Erste

# HRVATSKA AGENCIJA ZA NADZOR FINANCIJSKIH USLUGA

**1635**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva ERSTE BANK DER ÖESTERREICHISCHEN
SPARKASSEN AG, Beč, Graben 21, Austrija, zastupanog po punomoćniku, Draženu
Grubišiću-Čabi, odvjetniku iz Odvjetničkog društva Porobija & Porobija, Zagreb,
Iblerov trg 10/VII, za odobrenje objavljivanja ponude za preuzimanje javnog
dioničkog društva ERSTE & STEIERMÄRKISCHE BANK d.d., Rijeka, Jadranski trg 3/a,
na sjednici održanoj 4. svibnja 2007. godine, donijela je

## RJEŠENJE

1. Društvu ERSTE BANK DER ÖESTERREICHISCHEN SPARKASSEN AG, Beč, Graben 21,
Austrija, odobrava se objavljivanje ponude za preuzimanje javnog dioničkog
društva ERSTE & STEIERMÄRKISCHE BANK d.d., Rijeka, Jadranski trg 3/a.
2. Ovo Rješenje objavit će se u »Narodnim novinama«.

```
Obrazloženje
```

I. Društvo ERSTE BANK DER ÖESTERREICHISCHEN SPARKASSEN AG, Beč, Graben 21,
Austrija (dalje u tekstu: Ponuditelj), zastupano po punomoćniku, Draženu
Grubišiću-Čabi, odvjetniku iz Odvjetničkog društva Porobija & Porobija, Zagreb,
Iblerov trg 10/VII, podnijelo je Hrvatskoj agenciji za nadzor financijskih
usluga (dalje u tekstu: Agencija), dana 30. ožujka 2007. godine, temeljem
odredbe članka 13. stavak 1. Zakona o preuzimanju dioničkih društava (dalje u
tekstu: Zakon), Zahtjev za odobrenje objavljivanja ponude za preuzimanje
trgovačkog društva ERSTE & STEIERMÄRKISCHE BANK d.d., Rijeka, Jadranski trg 3/a
(dalje u tekstu: Izdavatelj) i dokumentaciju u privitku, a 2. svibnja 2007.
godine, zadnju izmjenu i dopunu iste.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 1.513.426.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu listopadu, studenom i prosincu 2006. godine,
imao više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 2. Zakona, nastala je za Ponuditelja i društvo STEIERMÄRKISCHE
BANK UND SPARKASSEN AG, Graz, Sparkassenplatz 4, Austrija, 1. ožujka 2007.
godine, protekom 18 mjeseci od dana prvog stjecanja dionica Izdavatelja nakon
prethodne ponude za preuzimanje. Prvo stjecanje dionica nakon prethodne ponude
za preuzimanje bilo je 1. rujna 2005. godine kada je Ponuditelj na Zagrebačkoj
burzi stekao ukupno 56.777 dionica Izdavatelja.
Nakon svih stjecanja i otpuštanja dionica nakon prethodne ponude za preuzimanje,
Ponuditelj raspolaže s ukupno 8.276.266 dionica, odnosno 54,69% učešća u
temeljnom kapitalu Izdavatelja, što daje 54,69% od ukupnog broja glasova koje
daju dionice Izdavatelja s pravom glasa, a društvo STEIERMÄRKISCHE BANK UND
SPARKASSEN AG, Graz, Sparkassenplatz 4, Austrija, kao društvo koje djeluje
zajednički s Ponuditeljem, raspolaže sa 6.202.591 dionicom Izdavatelja, odnosno
40,98% učešća u temeljnom kapitalu Izdavatelja, što daje 40,98% od ukupnog broja
glasova koje daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
587,31 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj su Ponuditelj i društvo
STEIERMÄRKISCHE BANK UND SPARKASSEN AG, Graz, Sparkassenplatz 4, Austrija,
stjecali dionice Izdavatelja s pravom glasa u razdoblju nakon prethodne ponude
za preuzimanje iznosi 424,35 kuna po dionici. Prema podacima Zagrebačke burze
d.d., Zagreb, i Varaždinske burze d.d., Varaždin, dostavljenim na zahtjev
Agencije (u predmetu: klasa: 451-04/07-13/54), na Zagrebačkoj burzi u zadnja tri
mjeseca prije nastanka obveze objavljivanja ponude za preuzimanje, ostvarena je
prosječna cijena niža od ponuđene, dok dionice Izdavatelja nisu bile uvrštene na
Varaždinsku burzu, te je utvrđeno da je cijena izražena u ponudi za preuzimanje
u iznosu od 587,31 kune po dionici, utvrđena u skladu s odredbom članka 4.
stavak 4. i članka 15. stavci 4. i 6. Zakona.
V. Ponuditelj i društvo STEIERMÄRKISCHE BANK UND SPARKASSEN AG, Graz,
Sparkassenplatz 4, Austrija, raspolažu s ukupno 14.478.857 dionica Izdavatelja,
a temeljni kapital Izdavatelja podijeljen je na 15.134.260 redovnih dionica,
svaka u nominalnom iznosu od 100,00 kn. Novčana sredstva za plaćanje preostalih
655.403 dionica Izdavatelja s pravom glasa potrebno je osigurati sukladno
odredbi članka 9. stavka 1. Zakona, u iznosu od najmanje 384.924.735,93 kune.
Uvidom u Garanciju broj 0704001848 koju je 29. ožujka 2007. godine u korist svih
dioničara Izdavatelja izdala ZAGREBAČKA BANKA d.d., Zagreb, Sektor velikih
sustava i financijskih institucija, Zagreb, Savska 60, s rokom važenja 78 dana
od datuma zadnje objave ponude za preuzimanje, utvrđeno je da je Ponuditelj
osigurao sredstva u iznosu od 385.000.000,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. točka 1.
Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, temeljem odredbe članka 13. stavak 2.
Zakona, odlučeno je kao u točki 1. izreke.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/2
Urbroj: 326-111/07-6
Zagrebu, 4. svibnja 2007.

Predsjednik Uprave
**Ante Samodol**, v. r.

Rješenje, NN 48/2007-1635
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)